古劍行
作者：宇文虛中
朝代：宋

paragraphs: 公家祖皇提三尺，素靈中斷開王迹。
自從武庫衝屋飛，化作文星照東壁。
夫君安得此龍泉，秋水湛湛浮青天。
夔魖奔喘禺強護，中夜躍出光蜿蜒。
拄頤櫑具男兒飾，彈鋏長歌氣填臆。
嶙峋折檻霽天威，將軍拜伏姦臣泣。
龍泉爾莫矜雄鋩，不見鳥盡良弓藏。
會當鑄汝爲農器，一劍不如書數行。